钦定古今图书集成/明伦汇编/官常典/第358卷 > 胡涍
## 钦定古今图书集成/明伦汇编/官常典/第358卷 > 胡涍

按《明外史陈吾德传》：“‘胡涍，字原荆，无锡人。嘉靖末，举
进士，历知永丰、安福二县，擢御史。神宗即位之六日，
命冯保代孟冲掌司礼监，召用南京守备张宏。涍言
彼二人者，陛下何自察其可用？臣请严驭近习，毋惑
謟谀，亏损圣德’。保大怒，思倾之。其冬，妖星见慈庆宫
后，延烧连房。涍言：星阴象火，积阴所生，灾咎之应，决
在宫妾。窃见两朝宫女，闭塞后庭，郁而不散，足干天
和。乞遍察掖廷中曾蒙先朝宠幸者，体恤优遇，其馀
无论老少，一概放遣。”奏中且言：唐高不君，则天为虐，
几危宗社，往古覆辙，亦可为鉴。保摘以激帝怒。帝问
辅臣二语所指为谁，张居正对曰：“涍言虽狂悖，心无
他。”帝意未释，严旨谯让，涍惶恐请罪，斥为民。给事中
李己、雒遵、张焕、御史陈堂等交章论救，不纳。逾年，巡
按御史李学诗荐涍。诏自后有荐者，并逮治涍。涍既
被斥，自号为民御史，放情山水，颇干谒有司。居八年，
落魄而卒。